Bratislava 18. júla (TASR) - Vládna koalícia sa dnes dohodla na rozdelení postov štátnych tajomníkov na jednotlivé ministerstvá.
Bez tzv. krížovej kontroly, keď funkciu štátneho tajomníka obsadí iná strana ako tá, ktorá má ministra, ostane ministerstvo obrany vedené ministrom i štátnym tajomníkom zo Smeru-SD. Sociálni demokrati budú mať štátneho tajomníka v každom rezorte okrem zdravotníctva.
Vládne subjekty zachovali pomer 13:7:6 medzi Smerom-SD, SNS a HZDS. Premiér Robert Fico dnes po rokovaní Koaličnej rady uviedol, že mená štátnych tajomníkov sa verejnosť dozvie po stredajšom rokovaní vlády. Poslancami Národnej rady SR je osem z trinástich budúcich štátnych tajomníkov za Smer a jeden nominant na štátneho tajomníka za SNS.
Na ministerstve financií budú štátni tajomníci za Smer a SNS (minister za Smer), na ministerstve zahraničných vecí za Smer a ĽS-HZDS (minister za Smer), na ministerstve hospodárstva za Smer a HZDS (minister za Smer), na ministerstve obrany za Smer (minister za Smer), na ministerstve vnútra za Smer a SNS (minister za Smer), na ministerstve kultúry za Smer a SNS (minister za Smer), na ministerstve práce, sociálnych vecí a rodiny za Smer a HZDS (ministerka za Smer), na ministerstve školstva za Smer a HZDS (minister za SNS), na ministerstve spravodlivosti za Smer a SNS (minister za HZDS), na ministerstve životného prostredia za Smer-SD a HZDS (minister za SNS), na ministerstve pôdohospodárstva za Smer a SNS (minister za SNS), na ministerstve regionálneho rozvoja za Smer a HZDS (minister za SNS), na ministerstve dopravy, pôšt a telekomunikácií za Smer a SNS (minister za Smer) a na ministerstve zdravotníctva za SNS (minister za Smer).
Fico dnes vyhlásil, že na najbližšie zasadnutie vlády príde návrh na vymenovanie nového riaditeľa Slovenskej informačnej služby. Meno povie až po schválení kabinetom.
Koaličné strany sa dnes zhodli, že programové vyhlásenie novej vlády musí byť jasné a zodpovedať vyhláseniam politických subjektov pred parlamentnými voľbami. "Nenarazili sme na žiadny závažný obsahový problém. Zhodli sme sa na tom, že programové vyhlásenie musí byť jasné. Musí zodpovedať vyhláseniam a postojom, ktoré strany robili pred parlamentnými voľbami," konštatoval Fico. Tvrdí, že koalície pri tvorbe programu kladie dôraz na dopady, ktoré spôsobila predchádzajúca pravicová vláda. "Toto je dôraz. Neustále na túto tému diskutujeme. Hľadáme riešenia. Je však dohoda, že budeme dodržiavať prísnu finančnú disciplínu a všetky kritériá týkajúce sa Maastrichtu, Paktu stability a konvergenčného programu. V tomto rámci hľadáme dohodu," doplnil predseda Smer. Predpokladá, že v programovom vyhlásení sa môžu objaviť aj alternatívne riešenia postupov koalície.
Vláda chce predložiť svoje programové vyhlásenie do parlamentu do 31. júla, snemovňa by sa ním mala zaoberať 1. augusta. Po skončení tejto schôdze, ktorá sa bude zaoberať len programovým vyhlásením vlády, pripraví koalícia ďalšiu schôdzu. Jedným z návrhov zákonov, ktorými sa bude parlament zaoberať, je aj úprava nastupovania náhradníkov za poslancov do parlamentu. Fico konštatoval, že žiadny z návrhov na schôdzi nepredloží vláda v skrátenom legislatívnom konaní.
Kto budú štátni tajomníci?
Štátnym tajomníkom rezortu vnútra sa má stať Jozef Buček a štátnym tajomníkom v rezorte financií bude Peter Kažimír. V rezorte kultúry tento post obsadí Ivan Sečík a na ministerstve obrany Jaroslav Baška.
Štátnym tajomníkom rezortu hospodárstva bude Peter Žiga a štátnou tajomníčkou ministerstva práce, sociálnych vecí a rodiny sa stane Emília Kršíková. Vyplýva to z návrhu programu 2. schôdze vlády, ktorá bude stredu 19. júla.
Štátnym tajomníkom na ministerstve výstavby a regionálneho rozvoja sa podľa informácií agentúry SITA má stať bratislavský krajský predseda Smeru-SD a známy podnikateľ Martin Glváč, ktorý je v súčasnosti poslancom Národnej rady SR.
Štátnymi tajomníkmi za Smer by sa mali stať až ďalší siedmi súčasní poslanci. Podľa informácií agentúry SITA by medzi nimi mali byť ešte Marián Záhumenský na ministerstve pôdohospodárstva a Jaroslav Baška na ministerstve obrany.
Štátnou tajomníčkou na ministerstve zahraničných vecí by sa mala stať podľa informácií agentúry SITA bývalá poslankyňa Národnej rady SR za HZDS Diana Štrofová. HZDS navrhla podľa informácií agentúry SITA zo svojich bývalých poslancov aj štátneho tajomníka na ministerstvo životného prostredia. Mal by sa ním stať Jaroslav Jaduš. Na rezort hospodárstva navrhla HZDS Jozefa Pavúka.
SNS navrhla za štátneho tajomníka na ministerstve dopravy poslanca Národnej rady SR Dušana Švantnera. Jej nominantom na ministerstve vnútra má byť právnik a vysokoškolský pedagóg Vladimír Čečot.